1Xak cha tz'ibaj i tzij-i che i aj c'amol u tzam i jutzobaj re i Dios chila pa tinimit Sárdis; cha bij chique: "Iri are u tzij i jun chi je 'o wukub u Tewal i Dios ru'; xak 'o i wukub ch'umil pu 'ab. Ire cu bij: Yin 'is weta'am wach i quix tijin chu 'anic, xak weta'am chi ix camnak, tupu quix quil i winak ix c'aslic. 2¡Chi 'ana pen u c'unsaxic sak chiwach! Chi walijsaj i pich' c'aslemal chi c'o pi c'ux chi ya ca chupic. Wilom yin chi ni'pa tak i qui 'ano lic c'o ni craj che chuwach i Dios. 3Cha c'un chi c'ux wach i c'utunic xix naw li che; chi 'ana pen 'uri i terejic chirij, y chi jalwachij i nojbal chi n-'us taj. We n-qui 'an ta pen u c'unsaxic sak chiwach, yin quin upon na 'uri iwu' pacha co'on jun ili'om; n-iweta'am taj wach o'onom 'or cuponic. 4Xui-ri, 'o jujun chixol yix chila pa Sárdis chi n-ta tz'il piqui c'ux. Ique que bin na 'uri wu' yin, lic sak qui 'u', man queje ile ca majaw chique. 5Ni'pa i quiqui kajsaj u cho'ab itzel, are i 'o ni qui 'u' 'uri sak. Xak n-quin chup ti qui bi chi tz'ibtal chupam i wuj pa tz'ibtal wi qui bi ni'pa i 'o qui c'aslemal sakil. Quin bij na chuwach in Kajaw chi ique-le lic je we yin, xak queje quin bij na chiquiwach u ángel. 6Pachin 'o u xiquin, chu ta i tzij-i chi cu bij u Tewal i Dios chique i jutak tzobaj creyent." (Queje ile cha tz'ibaj chique.) 7Xak cha tz'ibaj i tzij-i che i aj c'amol u tzam i jutzobaj re i Dios chila pa tinimit Filadélfia; cha bij chique: "Iri are u tzij i jun chi lic 'o re i Dios che, i jun chi lic sakil. Ire-le, 'o i lawe pu 'ab chi 'o te pu 'ab i mam David ujer. Ire, we cu jak jun ocbal bic, mi jun ca tiqui chu tz'apixic; xak we cu tz'apij i ocbal bic, xak mi jun ca tiqui chu jakic. 8Ire cu bij: Yin 'is weta'am wach i quix tijin chu 'anic; chitape', yin in jakom ni uchija chiwe chi lic n-ta jun ca tz'apiwic. Yix, tupu n-ta kas i cho'ab, xui-ri ix cojon-nak che in tzij, xak n-iwuwam tu wach chi ix we yin. 9Chitape wach quin 'an na chique i jutzobaj re itzel chixol yix. Ique quiqui bij chi je re i Dios, xui-ri, ne te re; xa je aj t'oronel. Quin 'an na chique que xuqui na chiwach yix. Queje ile, caquetamaj na chi yin c'ax quix in na'o. 10Yix i 'anom pen 'o u nimal i c'ux chuwach i c'ax, pacha in bim chiwe; rumal-i, quix in chajij na are ca c'un i nim laj uyej chuwach ronojel i jyub ta'aj. I uyej-le, ca tzak piquiwi conojel i je re u wach i jyub ta'aj, 'ilbal-re pachin i je re i Dios. 11Ya mer quin uponic. Miwo'taj wach i cojom, mokxa 'o i que 'anaw na chiwe chi n-qui ch'ac ti sipon chi u sujum i Dios chiwe. 12Ni'pa i quiqui kajsaj u cho'ab itzel, yin quin 'an na chique pacha o'onom jun utun xan 'o pu q'uijibal pa chom laj rachoch in Dios; lic ru' in Dios que q'uiji wi, n-que 'el ta chic chuwach que'e 'ij sak chiquij. Chi qui jujunal, quin tz'ibaj u bi in Dios chique, c'utbal-re chi je re ire. Xak quin tz'ibaj u bi u tinimit in Dios chique, chi are i Jerusalen c'ac'. I c'ac' laj Jerusalen-le ca kaj na li chicaj ru' in Dios, y ique, 'o na que 'uri che i tinimit-le. Xak quin tz'ibaj in bi yin chique, chi are in bi c'ac'. 13Pachin 'o u xiquin, chu ta i tzij-i chi cu bij u Tewal i Dios chique i jutak tzobaj creyent." (Queje ile cha tz'ibaj chique.) 14Xak cha tz'ibaj i tzij-i che i aj c'amol u tzam i jutzobaj re i Dios chila pa tinimit Laodicéa; cha bij chique: "Iri are u tzij i jun chi aj 'alijinsanel re i sak laj tzij re i Dios; lic suc'ul u 'alijinsaxic cu 'ano, n-ca t'oron taj. Are ire are u xebal ronojel ni'pa u yijbam i Dios. 15Ire cu bij: Yin 'is weta'am wach i quix tijin chu 'anic. Weta'am chi yix pi c'ux n-ix ta joron, xak n-ix ta c'atan; mi ne quin i cojo, xak mi ne quin iwo'taj canok. Cwaj yin we ta lic ix joron, we xi lic ix c'atan. 16Xui-ri, xa ix sakli': n-ix ta c'atan, xak n-ix ta joron; rumal-i, xa quix in xabuj lok. 17Qui bij yix lic ix beyom; lic ix beyomarnak na, lic n-ta rajwaxic chiwe qui bij yix, xui-ri n-qui na taj lic n-ta 'o iwu', mas 'o i rajwaxic chiwe. ¡To' i wach! lic ix niba', lic ix mawach, lic ix ch'analic. 18Rumal-i, quix in pixbaj, chi lo'o i óro wu' yin chi lic sakil; queje ile, katzij 'uri 'o i beyomal. Chi lo'o i 'u' wu' yin chi lic sak, ch'ukbal re iwij ch'analic, 'elsabal na re i q'uix. Chi lo'o i cunbal wu' yin re i ba'wach; queje ile quix tzun na. 19Queje ile quin bij chiwe, man yin 'is que in yajo, y que in jec' ru' qui lo'xic conojel ni'pa i c'ax que in na'o. Rumal 'uri, chi 'ana che iwib ix re chic i Dios ronojel i c'ux; chi jalwachij i nojbal chi n-'us taj. 20Chitape', in tac'al chuwach uchija re iwachoch, quin tijin chi 'ijlaxic. We 'o jun cu ta in ch'awbal, y cu jak i uchija chwe, yin quin oc 'uri ru' paja, y caka tij wa junam ru'. 21Ni'pa i quiqui kajsaj u cho'ab itzel, quin ya chique que cubi na pin tzal pa quin 'at wi tzij. Queje pacha in 'anom yin, in kajsam u cho'ab itzel, xak in cubinak chic pu tzal in Kajaw, pa cu 'at wi tzij ire. 22Pachin 'o u xiquin, chu ta i tzij-i chi cu bij u Tewal i Dios chique i jutak tzobaj creyent." (Queje ile cha tz'ibaj chique, xu bij chwe.)
APOCALIPSIS 3